Kirtimai

Kirtimai – Vilniaus miesto dalis, esanti į pietus nuo centro, prie Dariaus ir Girėno gatvės ir Eišiškių plento. Gausu pramonės įmonių, rytuose – Vilniaus oro uostas. Išsidėstę tarp Naujininkų šiaurėje, Užusienių ir Dilgynės vakaruose, Užusienių miško pietuose ir oro uosto rytuose. Į pietus nuo Kirtimų yra Rodūnios, Eišiškių, Sakalaičių sodai. Kirtimuose ilgą laiką buvo didžiausias Lietuvoje čigonų taboras (Vilniaus taboras, ~400 gyv.). Kirtimuose veikia ~800 įvairių pramonės („Aerosol Baltija“, „Vildira“), prekybos („Coca Cola HBC Lietuva“, „Vilniaus citma“), statybos („Fegda“, „Vilniaus kranai“), transporto („Schenker“, „Revival Svoris“) bendrovių. XXI a. pr. pradėjo kurtis „Vikingų slėnio“ prekybos kompleksas („Ikea“ ir kt.). Veikia kultūros namai, 2001 m. įkurtas romų visuomeninis centras.

Veikia Kirtimų geležinkelio stotis, kurioje iki maršruto panaikinimo 2015 m. stodavo Vilnius–Stasylos vykstantis keleivinis traukinys. Kirtimus lengva pasiekti Vilniaus viešuoju transportu – čia stoja 1, 2, 3, 3G, 4, 41, 42, 78, 88 maršrutų autobusai. Pagrindinės stotelės: Oro uostas, Dariaus ir Girėno st., Eišiškių plentas, Pašto st., Čigonų st., Metalo st.

Etimologija 

Vietovardis kilęs iš ankstesnio slaviško kaimo pavadinimo Porubanek ('skynimas, iškartos, kirtimas').

Istorija 

XIX a. buvo bajoriškas kaimelis. 1905 m. Rudaminos valsčiaus Kirtimų (Podrubanoko) palivarke, užusienyje (Vrublevskių valda) ir geležinkelio pusstotėje gyveno 73 žmonės. 1931 m. – 30 gyventojų.

Pagal 1939 m. spalio 10 d. Lietuvos-TSRS sutartį lapkričio viduryje Kirtimuose įsikūrė Raudonoji armija.

Sovietmečiu prijungti prie Vilniaus miesto.

Nuorodos 
 Kirtimų kultūros centras

Šaltiniai 

Vilniaus miesto dalys